ΕΡΓΑΤΟΫΠΑΛΛΗΛΙΚΟ ΚΕΝΤΡΟ ΝΟΜΟΥ  ΧΑΝΙΩΝ
ΔΕΛΤΙΟ ΤΥΠΟΥ
Η νέα κυβέρνηση, παρ’ ότι δεσμεύτηκε προεκλογικά ότι θα καταργήσει όλους τους μνημονιακούς νόμους που γύρισαν το ρολόι των εργασιακών σχέσεων εκατό χρόνια πίσω, ότι άμεσα  θα καταργούσε τον Νόμο 4177/13 που φτιάχτηκε κατά παραγγελία των μεγαλοεργοδοτών και των πολυεθνικών (και επέβαλε την λειτουργία των καταστημάτων  για 8 Κυριακές το χρόνο και για 52 Κυριακές σε δέκα περιοχές της χώρας), δεν προχώρησε σε καμιά σχετική νομοθετική ρύθμιση όπως περιμέναμε, διατηρώντας έτσι σε ισχύ τον αντεργατικό νόμο που θα εφαρμοστεί  ξανά την Κυριακή των Βαΐων (5 Απρίλη 2015).  
Η Ομοσπονδία Ιδιωτικών Υπαλλήλων Ελλάδος (ΟΙΥΕ) καλεί σε 24ωρη Πανελλαδική Απεργία όλους τους εργαζόμενους στον κλάδο του Εμπορίου, ενάντια στην προγραμματιζόμενη λειτουργία των καταστημάτων την ερχόμενη  Κυριακή.  
Το άνοιγμα των Καταστημάτων τις Κυριακές αποδείχτηκε καταστροφικό για τη βιωσιμότητα των μικρών εμπορικών επιχειρήσεων καθώς και για το σύνολο των εργαζομένων στο εμπόριο, που βλέπουν την προσωπική, οικογενειακή και κοινωνική τους ζωή να διαλύεται,  να δουλεύουν ακόμα περισσότερες απλήρωτες ώρες,  να επεκτείνεται η μαύρη εργασία και να αυξάνονται οι απολύσεις.   Χιλιάδες είναι οι μικρομεσαίες επιχειρήσεις που έβαλαν ήδη λουκέτο λόγω της  μετατόπισης του τζίρου στις μεγάλες πολυεθνικές αλυσίδες,  που είναι και οι μόνες κερδισμένες από το Κυριακάτικο άνοιγμα των καταστημάτων.  
Οι μεγαλοεργοδότες του ΣΕΤΕ, ΣΕΛΠΕ και ΣΕΒ, θέλουν να εξαφανίσουν τους πάντες και να καταστούν απόλυτοι κυρίαρχοι στο Εμπόριο. Είναι οι ίδιοι που με ανοιχτές παρεμβάσεις τους απαίτησαν την κατάργηση της Εθνικής Γενικής Συλλογικής Σύμβασης Εργασίας, που επέβαλαν μισθό πείνας, που ξήλωσαν τις κλαδικές Σ.Σ.Ε., που καθιέρωσαν την μερική απασχόληση και την  εκ περιτροπής εργασία, που απαίτησαν  διάλυση κάθε εργατικού δικαιώματος. 
 Το Εργατοϋπαλληλικό Κέντρο Νομού Χανίων καλεί όλους τους εργαζόμενους στον κλάδο του Εμπορίου να συμμετέχουν μαζικά στην 24ωρη Πανελλαδική Απεργία την Κυριακή  των Βαΐων 5 Απρίλη 2015.  Καλεί ακόμη τον Εμπορικό Σύλλογο Χανίων να αποφασίσει  να μείνουν κλειστά τα καταστήματα τη μέρα αυτή. Τέλος καλούμε τους Χανιώτες να μην κατέβουν για ψώνια, να μη στηρίξουν το άνοιγμα των καταστημάτων τις Κυριακές. Αυτό που λείπει δεν  είναι οι ώρες για να ψωνίσουμε, αλλά τα χρήματα και οι μισθοί για να ζήσουμε αξιοπρεπώς.
Δηλώνουμε προς πάσα κατεύθυνση ότι, όσο αυτό το αντεργατικό κατασκεύασμα είναι σε ισχύ, τόσο ο αγώνας μας θα δυναμώνει κάθε Κυριακή που τα μαγαζιά θα είναι ανοιχτά, μέχρι να τον καταργήσουμε εμείς στην πράξη!

